CONRADUS DE EBRACH

SERMO-P4

Flumen Dei repletum est aquis, Psalmo 64. Doctor MELLIFLUUS, venerabilis pater noster beatus BERNARDUS, volens ostendere qualiter a fonte sapientiae Verbo Dei de excelsis aquae sacramentorum Novae Legis largiflue profluxerunt, in sermone de nativitate Domini sic dicebat: "Fons," inquit, "nobis Christus est unde lavemur. Sed fons qui numquam poterit exhauriri." Et quia Christus factus est fons misericordiae, fons gratiae, et fons sapientiae, idcirco paucis interpositis subdit: "Hauriamus de fonte misericordiae ad potandas animas nostras aquas refectionis. Hauriamus de fonte [misericordiae exp.] gratiae ad irrigandas bonorum operum plantationes aquas devotionis. Quaeramus ad conquendos cibos aquas fluentes et aquas emulationis. He nimirum deconquunt et condiunt affectiones nostras et ebuliunt de fonte caritatis. Porro his quatuor fontibus existentibus, tres quidem propriae tribus videntur convenire Ecclesiae ordinibus singulis, nam primus quidem omnibus est communis. In multis enim offendimus omnes et necessarium habemus fontem misericordiae ad diluendum offensionem sordes. Omnes, inquam, peccamus et egemus gratia Dei et praelati et continentes est coniugati. Et si dixerimus quoniam peccatum non habemus, nos ipsos seducimus. Quia ergo nemo mundus a sorde, necessarius est omnibus fons misericordiae et passim debent ad hunc fontem Noae, Daniel, et Iob properare. De cetero Iob quidem maxime fontem misericordiae quaerat, quia ipse inter medios laqueos ambulat" etc. Vide ibi. Ex quibus patet sacramenta Novae Legis merito aquis comparari.

Cum igitur in hoc quarto divinarum Sententiarum fluminis rivulo confluant quasi in unum alpheum per canale aureum, scilicet MAGISTRUM PETRUM, omnia fluenta sacramentalium gratiarum qui MAGISTER PETRUS suxit mel spiritalis dulcedinis de petra, id est, de Christo. Et idcirco eduxit aquas, scilicet spiritales, sacramentorum Novae Legis, de petra, id est, de Christo, non, inquam, eduxit aquas ad modum guttarum pluvialium, nec ad modum riparum fluvialium. Eduxit enim tanquam flumina. Aquas posuit et nostrae sollicitudinis desertum in stagna\* aquarum et terram nostram iam sine aqua gratiae aridam in exitus reformavit aquarum, ita quod merito dici possit quod praesens quartus Sententiarum est puteus aquarum viventium quae fluunt impetu de Libano. Et sic patet quod flumen divinarum Sententiarum [est puteus aquarum viventum quae fluunt de Libano et sic patet quod flumen divinarum Sententiarum] nedum plenum est aquis beatificae refectionis quibus fruamur, de quibus in Psalmo: Super aquas refectionis etc., quantum ad librum primum.

Nedum est plenum aquis mirificae plasmationis quibus utamur, de quibus Genesis 1: Spiritus Domini ferebatur super aquas. Et hoc quantum ad rivulum eius secundum.

Nedum est plenum aquas gratificae redemp[O 109rb]tionis quibus gratulamur, de quibus dicitur per prophetam: "Veniet ambulans super aquas redemptionis" etc. Et hoc quantum ad rivulum tertium.

Sed [est del.] plenum est aquia salvificae expiationis quibus emendamur, scilicet a peccatis, et de his dicitur Ezechiel 16: Lavi te aqua et emundavi sanguinem tuum, et ibidem 36: Et fundam super vos aquam mundam et mundabimini ab omnibus inquinamentis vestris. Et hoc quantum ad materiam huius quarti rivuli. Convenienter igitur in hoc quarto pro aquivali recommendatione huius deifici fluminis concluditur quod ipsum est plenum aquis, quae fuerunt verba thematis praeassumpa.

In quibus verbis iuxta divisionem primam factam in principio primi libri quatuor consideranda proponuntur. Primum erit immensae divinitatis mira profunditas ac generatio inenarrabilis summi Genitoris. Secundum erit creatae entitatis lata universitas atque plasmatio admirabilis almi Conditoris. Tertium erat Incarnati numinis nova nativitas et adventatio desiderabilis Christi Redemptoris. Quartum erat sauciati hominis restituta sanitas atque praemiatio finalis Dei Salvatoris.

Quantum ad primum membrum dixi contemplandam emanationem plurium personarum in simplici essentia, de quo agitur in primo libro.

Quantum ad secundum dixi admirandam productionem multiplicem creaturarum in nova existentia, et de hoc agitur in secundo.

Quantum ad tertium membrum dixi venerandam unionem difformium naturarum in unica\* subsistentia, de quo agitur in tertio.

Quantum ad quartum dixi amplexandam profusionem excellentem gratiarum in spiritali renascentia, de quo specialiter agitur in hoc quarto.

Summi Genitoris generatio fluens vel emanans aeternaliter tangebatur cum dicebatur in verbis praemissis\*: Flumen. Isaiae ultimo: Declino in eos ut flumen pacis, <lacuna> [Deuteronomio 32]. [original had diagram, miscopied?

Almi Conditoris plasmatio prodiens temporaliter notabatur ibi: Dei, Dei enim perfecta sunt opera, <Deuteronomii 32>.

Christi Redemptoris incarnatio completa integraliter ibi: repletum est, quando venit ergo plenitudo temporis, igitur etc., ad Galatas 4.

Lapsi peccatorum reparatio collata sacramentaliter innuitur ibi: aquis, In aquis multis adduxerunt te remiges, Ezechiel 36.

Transfretatis igitur rivulis huius fluminis divinarum Sententiarum, ad quartum, sacri flaminis impulsu, nostra carbasa dirigamus. In quo consideratur sauciati hominis restituta sanitas ac praemiatio Dei Salvatoris. Ubi amplectamur profusionem excellentem gratiarum in spirituali renascentia, scilicet per ecclesiastica sacramenta per aquas significata. Propter quod dicitur metaphorice 'aquis'. Unde in Psalmo: Flabit Spiritus eius et fluent aquae, "id est, fluenta doctrinae et spiritalis gratiae," secundum glossa, ut bibant omnes spirituales beneficii fluente,\* iuxta illud: Omnes sitientes venite ad aquas etc. Et de illis aquis dicitur Zachariae 14: Et erit in die illa: exibunt aquae vivae de Ierusalem, id est, de Ecclesia, et medium earum ad mare orientale, id est, contra originale, [O 109va] et medium earum ad mare novissimum, id est, contra actuale.

Ex flatu itaque Spiritus Sancti in hoc quarto rivulo Sententiarum fluunt aquae multiformis gratiae. Hic namque fluit aqua baptismalis renovationis quibus fideles ab originali culpa mundantur, de qua Ezechiel 16: Lavi te aqua et mundavi sanguinem tuum ex te. Et de ista aqua tractat Magister <a> distinctione 2a exclusive usque ad 7am exclusive.

Item, fluit hic aqua specialis roborationis qua fideles contra hostes iaculo armantur, et hoc quantum ad sacramentum confirmationis, de qua aqua scribitur Ezechiel 47: Aquae eius de sanctuario egredientur. Et de illa aqua agitur in distinctione 7a.

Item, hic fluit aqua spiritalis refectionis qua fideles dulciter cibantur, et hoc quantum ad sacramentum eucharistiae; aqua paenitentialis lacrimationis qua [quam a.c.] post lapsum fideles misericorditer reformantur, quantum ad sacramentum paenitentiae; aqua finalis expiationis qua fideles morituri Christo commendantur, et hoc quo ad sacramentum extremae unctionis; aqua cordialis devotionis qua perfecti ad ministerium Deo consecrantur, et hoc quantum ad sacramentum ordinis; aqua castae dilectionis qua fideles contra estum libidinis decenter satiantur, quo ad sacramentum matrimonii.

De aqua spiritali eucharistiae dicitur in Psalmo: Super aquam refectionis educavit me. De qua tractat Magister in distinctione 8 inclusive usque ad distinctione 14am exclusive.

De aqua paenitentiae dicitur Levitici 15: Lavabitur aqua et purificatus ingreditur castra. De hac tractat Magister a distinctione 14a inclusive usque ad distinctionem 23am exclusive.

De aqua extremae expiationis habetur Iob 26: Terminum, scilicet hominis, circumdedit aquis, usque dum finantur lux et tenebrae. De qua tractat Magister distinctione 23.

De aqua devotionis ad sacramentum ordinis dicitur Exodi 40: Applicabis Aaron et filios eius ad fores tabernaculi testimonii, et lotos aqua indues sanctis vestibus ut ministrent mihi. De qua aqua agitur a distinctione 24a inclusive usque ad 26am exclusive.

De aqua matrimonialis copulationis dicitur Ezechiel 47: Tran[s]duxit me per aquam usque ad renes, in quibus libido maxime regnat, secundum Gregorium. Et de ista agitur a 26a inclusive usque ad 43am exclusive.

Fluunt insuper hic aquae mirabiles quibus humana corpora conglutinantur, de quibus agitur a distinctione 43a usque ad distinctionem 47am.

Item, fluunt hic aquae infernales quibus in iudicio mali deputantur, de quibus Iob 25: Ecce gigantes gemunt sub aquis et qui habitant cum eis. Et ultimo fluunt hic aquae mirabiles et desiderabiles quibus electi beatifici inebriantur, de quibus in Psalmo: Inebriabuntur uberate domus tuae et torrente voluptatis tuae potabis eos. Et de istis aquis duabus simul agit Magister a distinctione 47a usque ad finem, ostendens qualiter Altissimus [O 109vb] ad iudicium cum suis in fine saeculi distinctissime apparebit, Qui olim per os propheticum locutus est: Attendite, popule meus, ad me et tribus mea, me audite, quia lex a me exiet et iudicium meum in lucem populorum requiescet. Me expectabunt insulae et brachia populos iudicabunt. Iustitia autem mea non deficiet. Et salus mea in aeternum erit. Erit, inquam, in aeternum iustis omnibus salus mea, nec foedus pacis movebitur in aeternum. Cuius pacis nos simul et aeternae quietis participes efficiat Christus, fons indeficiens, Qui est super omnia benedictus in saecula saeculorum.